ครม.ไฟเขียวขยายเวลา 4 มาตรการช่วยเหลือชาวสวนยางแก้ปัญหาราคาตกต่ำ
ครม.ไฟเขียวขยายเวลา 4 มาตรการช่วยเหลือชาวสวนยางแก้ปัญหาราคาตกต่ำ
13 มิ.ย. 2560

นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้เห็นชอบ 4 มาตราการช่วยเหลือเกษตรกรชาวสวนยาง ตามมติของคณะกรรมการนโยบายยางธรรมชาติ (กนย.) เมื่อวันที่ 21 เม.ย.60 ภายหลังราคายางพาราลดต่ำลง ประกอบด้วย
1.มาตรการขยายเวลาโครงการสนับสนุนสินเชื่อเพื่อเป็นเงินทุนหมุนเวียนแก่สถาบันเกษตรกรเพื่อรวมยางพาราภายใต้แนวทางยางพาราทั้งระบบ ซึ่งได้ดำเนินโครงการมาตั้งแต่ 1 ก.ย.57 – 31 มี.ค.60 และมีการกู้เงินจากธนาคารเพื่อการเกษตรและสหกรณ์ (ธ.ก.ส.)มาประมาณ 6 พันล้านบาท สามารถรวบรวมรับซื้อยางพาราได้ 1.15 ล้านตัน จึงขออนุมัติขยายเวลาการดำเนินโครงการต่อไปอีก 3 ปี ภายในกรอบวงเงินสินเชื่อ 10,000 ล้านบาท เริ่มดำเนินการตั้งแต่ 31 มี.ค.60-31 มี.ค.63
2.มาตรการขยายระยะเวลาโครงการสร้างความเข้มแข็งให้แก่เกษตรกรชาวสวนยาง (เพิ่มเติม) ออกไปอีก 90 วันเพื่อรองรับเกษตรกรตกค้างจากคราวที่แล้วยังไม่ได้แจ้งรับสิทธิ์ประมาณ 11,460 ครัวเรือน เนื่องจากรอบที่แล้วมีการจ่ายเงินให้เจ้าของสวนยางและคนกรีดยางจำนวนประมาณ 1 หมื่นล้านบาท เป็นเจ้าของสวนยาง 7 แสนครัวเรือน และคนกรีดยางอีกประมาณเกือบ 7 แสนครัวเรือน
3.มาตรการขยายระยะเวลาโครงการพัฒนาศักยภาพสถาบันเกษตรกร เพื่อรักษาเสถียรภาพราคายาง วงเงินสินเชื่อ 10,000 ล้านบาท ซึ่งหมดอายุไปเมื่อวันที่ 31 มี.ค. 60 ออกไปอีก 1 ปี เนื่องจากโครงการเดิมดำเนินการมาตั้งแต่ 9 พ.ค.55-31 มี.ค.56 องค์การสวนยางรับซื้อยางจากสถาบันเกษตรกรแล้วประมาณ 2 แสนตัน และระบายออกไปแล้ว 73%
นอกจากนี้ มาตราขยายระยะเวลาโครงการสร้างมูลภัณฑ์กันชนรักษาเสถียรภาพราคายางเพื่อเพิ่มสภาพคล่องหรือบัฟเฟอร์ฟันด์ ออกไปจนถึงวันที่ 31 พ.ค. 63 โดยให้กระทรวงการคลังขยายระยะเวลาการค้ำประกันเงินกู้กับธ.ก.ส.ออกไป
และ 4.มาตรการสนับสนุนสินเชื่อเป็นเงินทุนหมุนเวียนแก่ผู้ประกอบกิจการยาง คราวนี้การยางแห่งประเทศไทยขออนุมัติอีก 10,000 ล้านบาท ระยะเวลา พ.ค.60-เม.ย.62 ใช้แหล่งสินเชื่อจากธนาคารพาณิชย์ที่ผู้ประกอบการใช้บริการอยู่แล้ว และรัฐจะยังสนับสนุนการชดเชยดอกเบี้ยไม่เกินร้อยละ 3 ต่อปีจำนวนไม่เกิน 300 ล้านบาท คาดว่าจะดูดซับยางจากระบบประมาณร้อยละ 20 ของผลผลิตน้ำยางข้น 2 แสนตัน และเพื่อให้เป้าหมายราคายางอยู่ที่ 70 บาทต่อกิโลกรัม ซึ่งผู้ที่จะร่วมโครงการนี้ได้ต้องเป็นผู้ประกอบการแปรรูปน้ำยางข้น จดทะเบียนในประเทศไทยและมีผู้ถือหุ้นสัญชาติไทยมากกว่าครึ่งหนึ่งของทุนจดทะเบียน
โดยเมื่อวันที่ 21 ต.ค.57 ครม.อนุมัติให้ดำเนินโครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการยาง อัตราดอกเบี้ยร้อยละ 2 ต่อปี ผ่านธนาคารพาณิชย์วงเงินทั้งหมด 10,000 ล้านบาท และรัฐรับภาระจ่ายดอกเบี้ยชดเชยร้อยละ 3 ต่อปี
นายณัฐพร กล่าวว่า ในวันพรุ่งนี้พล.อ.ฉัตรชัย สาริกัลยะ รมว.เกษตรและสหกรณ์จะประชุมร่วมกับการยางแห่งประเทศไทย (กยท.) และอาจมีมาตรการเรื่องการแก้ปัญหาราคายางเพิ่มเติม